## Odluka o usvajanju Jamstvenih programa Hrvatske agencije za malo gospodarstvo

### NN 56/2009 (13.5.2009.), Odluka o usvajanju Jamstvenih programa Hrvatske agencije za malo gospodarstvo

56 13.05.2009 Odluka o usvajanju Jamstvenih programa Hrvatske agencije za malo gospodarstvo

VLADA REPUBLIKE HRVATSKE

1324

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004), Vlada Republike Hrvatske je na sjednici održanoj 7. svibnja 2009. godine donijela

ODLUKU

O USVAJANJU JAMSTVENIH PROGRAMA HRVATSKE AGENCIJE ZA MALO GOSPODARSTVO

I.

Usvajaju se Jamstveni programi Hrvatske agencije za malo gospodarstvo i to:

– »Jamstveni program Mikrokrediti«

– »Jamstveni program Financiranje pronalazaka«.

Jamstveni programi iz stavka 1. ove točke sastavni su dio ove Odluke.

II.

Obvezuje se Hrvatska agencija za malo gospodarstvo da, u roku 30 dana od dana donošenja ove Odluke, pripremi sve potrebne akte za provedbu programa iz točke I. ove Odluke.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 311-01/09-01/01

Urbroj: 5030114-09-3

Zagreb, 7. svibnja 2009.

Predsjednik
dr. sc. Ivo Sanader, v. r.

»JAMSTVENI PROGRAM MIKROKREDITI«

1. Cilj programa

Cilj Programa je poticanje osnivanja novih subjekata malog gospodarstva, poticanje poslovnih aktivnosti postojećih subjekata malog gospodarstva te poticanje suradnje u financiranju projekata Hrvatske agencije za malo gospodarstvo (u daljnjem tekstu: HAMAG), nadležnog ministarstva i županija.

HAMAG u okviru ovoga Programa jamči za pokriće dijela glavnice kredita koje kreditne institucije (u smislu Zakona o kreditnim institucijama) i druge pravne osobe koje odobravaju kredite sa sjedištem u Republici Hrvatskoj (u daljnjem tekstu: kreditori) odobravaju subjektima malog gospodarstva.

2. Opći uvjeti za dodjelu jamstva

Pravo na jamstvo temeljem ovoga Programa imaju subjekti malog gospodarstva (u daljnjem tekstu: poduzetnici) definirani Zakonom o poticanju razvoja malog gospodarstva.

Pravo na jamstvo temeljem ovoga Programa imaju i subjekti malog gospodarstva koji su obuhvaćeni suradnjom u sufinanciranju projekata HAMAG-a, nadležnog ministarstva i županija.

Pravo na jamstvo nemaju poduzetnici koji planiraju ulaganja u djelatnosti za koje se ne može odobriti jamstvo, sukladno Pravilniku o dodjeli jamstava HAMAG-a.

3. Opći uvjeti programa

Jamstvo je instrument osiguranja povrata kredita za dugoročne (investicijski krediti, krediti za trajna obrtna sredstva) i kratkoročne (potrebe za likvidnošću) kredite.

Najviši iznos kredita za koji se jamči je 200.000,00 kuna.

Najviši iznos pojedinačnog jamstva je u visini 70% od dokumentiranih nenaplaćenih potraživanja po glavnici kredita.

Visinu jamstvenog portfelja prema pojedinom kreditoru, HAMAG definira u okviru svojeg cjelokupnog jamstvenog potencijala temeljem posebnog sporazuma zaključenog s kreditorom. Postupak, način i ostali posebni uvjeti odobravanja pojedinačnih jamstva, kamatna stopa, ročnost po kreditima, statusna, financijska i ostala dokumentacija poduzetnika potrebna za odobravanje i isplatu jamstava reguliraju se sporazumom između HAMAG-a i kreditora, kao i posebni kriteriji koje će kreditor primjenjivati za ocjenu financijskog položaja i kreditne sposobnosti poduzetnika.

Plaćanje i obračun naknade za izdavanje jamstava i naknade za korištenje jamstava, regulira se sporazumom između HAMAG-a i kreditora, a sukladno Pravilniku o dodjeli jamstava HAMAG-a.

4. Jamstvo kao državna potpora

HAMAG dodjeljuje jamstva u skladu s Pravilnikom o dodjeli jamstava HAMAG-a i propisima o državnim potporama, u pravilu kao državnu potporu male vrijednosti.

Visina jamstva ne smije prelaziti dopušteni intenzitet državne potpore utvrđen propisima o državnim potporama.

5. Obveze tijekom trajanja jamstva

Za vrijeme trajanja jamstva, kreditor je obvezan izvješćivati HAMAG o stanju kredita za koji je HAMAG izdao jamstvo.

Za vrijeme trajanja jamstva HAMAG ima pravo zatražiti od kreditora da mu omogući uvid u kreditnu dokumentaciju poduzetnika.

6. Isplata jamstva

Isplatu jamstva HAMAG izvršava na prvi poziv kreditora, temeljem izvoda iz poslovnih knjiga kreditora i druge unaprijed utvrđene dokumentacije, jednokratno, najkasnije u roku od 15 dana od datuma zaprimanja poziva na isplatu.

7. Završne odredbe

Odnosi HAMAG-a s kreditorom i poduzetnikom reguliraju se posebnim sporazumom.

Donošenje provedbenih akata i tumačenje pojedinih točaka Programa u nadležnosti je Uprave HAMAG-a.

Rok trajanja programa je četiri godine od dana objave u »Narodnim novinama«, a po potrebi se može produžiti.

Predsjednica
Upravnog odbora HAMAG-a
Tajana Kesić-Šapić, v. r.
državna tajnica u Ministarstvu gospodarstva, rada i poduzetništva

»JAMSTVENI PROGRAM FINANCIRANJE PRONALAZAKA«

1. Cilj programa

Cilj Programa je poticanje konkurentnosti subjekata malog gospodarstva, koji ulažu u projekte temeljene na znanju i novim tehnologijama uz primjenu rezultata istraživačko-razvojnog rada i inovacija.

Hrvatska agencija za malo gospodarstvo (u daljnjem tekstu: HAMAG) u okviru ovoga Programa izdaje jamstva za pokriće dijela glavnice kredita, koje Hrvatska banka za obnovu i razvitak (u daljnjem tekstu: kreditor) odobrava subjektima malog gospodarstva.

2. Opći uvjeti za podnošenje zahtjeva za jamstvo

Pravo na podnošenje zahtjeva za jamstvo temeljem ovoga Programa imaju subjekti malog gospodarstva (u daljnjem tekstu: poduzetnici) definirani Zakonom o poticanju razvoja malog gospodarstva.

Pravo na jamstvo nemaju poduzetnici koji planiraju ulaganja u djelatnosti za koje se ne može odobriti jamstvo, sukladno Pravilniku o dodjeli jamstava HAMAG-a.

3. Posebni uvjeti za podnošenje zahtjeva za jamstvo

Pravo na jamstvo temeljem ovoga Programa imaju poduzetnici koji ispunjavaju kriterije kako slijedi:

1. imaju pozitivnu odluku Poslovno-inovacijskog centra Hrvatske BICRO d.o.o.,

2. imaju razvijen proizvod (atestiran prototip) i /ili tehnologiju,

3. podnijeli su zahtjev za priznanje patenta u Republici Hrvatskoj,

4. pokrenuli su postupak zaštite industrijskog vlasništva u Republici Hrvatskoj i / ili inozemstvu,

5. imaju pozitivnu odluku o kreditu kreditora

Ovaj Program ne podržava financiranje troškova istraživačko-razvojnih aktivnosti, troškova elaborata, studija, licenciranja i zaštite, troškova osnivanja trgovačkih društava i obrta, djelatnost brodogradnje, proizvodnje čelika, pomorskog prometa, nabave prometnih sredstava, te se za navedene troškove i djelatnosti ne može izdati jamstvo.

4. Vrste ulaganja za koje se može izdati jamstvo

Jamstvo se izdaje za kredite odobrene za:

1. ulaganja u dugotrajnu imovinu:

• oprema i uređaji,

• dogradnja i uređenje poslovnog pogona,

• kupnja i izgradnja poslovnog prostora, samo za iskusne i uspješne poduzetnike

2. ulaganja u kratkotrajnu imovinu.

Dopušteni udio kratkotrajne imovine u kreditu je najviše 15% od iznosa kredita.

Odluku o povećanju dopuštenog udjela kratkotrajne imovine u pojedinačnom kreditu donosi Uprava HAMAG-a.

5. Uvjeti programa

Jamstvo se izdaje kao instrument osiguranja povrata kredita.

Najviši iznos kredita za koji se izdaje jamstvo je 10.000.000,00 kuna.

Najviši iznos jamstva je u visini 70% od dokumentiranih nenaplaćenih potraživanja po glavnici kredita.

Kamatna stopa, ročnost i naknade za kredite za koje HAMAG izdaje jamstvo regulirat će se prema uvjetima kreditora.

Naknada za izdavanje jamstva naplaćuje se jednokratno u visini od 0,95% iznosa jamstva. Naknadu za izdavanje jamstva moguće je podmiriti iz sredstava kredita. Godišnja naknada za izdano jamstvo (premija) obračunava se u iznosu 0,01% na neotplaćeni iznos glavnice. Premija se obračunava u iznos dopuštene državne potpore kao jamstva male vrijednosti, sukladno Pravilniku o dodjeli jamstava HAMAG-a.

Uprava HAMAG-a može posebnom odlukom određivati visinu naknada ovisno o uvjetima na tržištu.

Obveza HAMAG-a na isplatu jamčenog iznosa važi najduže 60 dana od dospijeća krajnjeg roka vraćanja kredita.

6. Jamstvo kao državna potpora

HAMAG izdaje jamstva u skladu s Pravilnikom o dodjeli jamstava HAMAG-a i propisima o državnim potporama, u pravilu kao državnu potporu male vrijednosti.

Visina jamstva ne smije prelaziti dopušteni intenzitet državne potpore utvrđen propisima o državnim potporama.

7. Zahtjev za jamstvo

Zahtjev za jamstvo podnosi i potpisuje poduzetnik na propisanom obrascu, uz supotpis kreditora.

Zahtjevu se prilaže propisana dokumentacija kako slijedi:

1. Kreditora: odluka o kreditu,

2. BICRO d.o.o.: odluka o podržavanju projekta,

3. Poduzetnika: statusna dokumentacija, financijska dokumentacija i projektna dokumentacija.

8. Postupak izdavanja jamstva

HAMAG donosi pojedinačne odluke o odobravanju jamstva prihvaćajući pozitivnu ocjenu financijskog položaja i kreditne sposobnosti izrađenu sukladno kreditnim politikama i procedurama kreditora. Temeljem zaprimljene dokumentacije iz točke 7. koju HAMAG-u podnosi kreditor, HAMAG će donijeti odluku o izdavanju jamstva u roku od 5 radnih dana.

9. Instrumenti osiguranja

HAMAG može uzimati instrumente osiguranja za izdana jamstva.

Potrebne instrumente osiguranja, HAMAG procjenjuje prema internoj metodologiji za procjenu rizika.

10. Uvjeti korištenja kredita

Uvjete korištenja kredita pratit će kreditor sukladno svojem Programu financiranja pronalazaka.

12. Obveze tijekom trajanja jamstva

Za vrijeme trajanja jamstva, kreditor je obvezan redovno, do 15. dana u mjesecu za prethodni mjesec, izvješćivati HAMAG o stanju kredita za koje je HAMAG izdao jamstvo, odnosno sukladno uvjetima dogovorenim sporazumom.

13. Isplata jamstva

Isplatu jamstva HAMAG će izvršiti na poziv kreditora, temeljem izvoda iz poslovnih knjiga kreditora, odluke o otkazu kredita i druge dokumentacije utvrđene sporazumom, odnosno jamstvom; jednokratno, najkasnije u roku 30 dana od datuma zaprimanja poziva na isplatu.

14. Završne odredbe

Odnosi HAMAG-a s kreditorom i poduzetnikom reguliraju se sporazumom, odnosno ugovorom.

Donošenje provedbenih akata i tumačenje pojedinih točaka Programa u nadležnosti je Uprave HAMAG-a.

Rok trajanja programa je četiri godine od dana objave u »Narodnim novinama«, a po potrebi se može produžiti.

Predsjednica
Upravnog odbora HAMAG-a
Tajana Kesić-Šapić, v. r.
državna tajnica u Ministarstvu gospodarstva, rada i poduzetništva

Odluka, NN 56/2009-1324